Van volgende week af is hy te sien as die aanbieder van die nuwe speletjiesprogram op Via, Blitsbrein.
Beyers se vriendin, Anneke Weidemann (25), gaan boonop moontlik in 2018 terugkeer na die silwerdoek. Weidemann was in 2012 laas in ’n fliek toe sy saam met Marius Weyers in Katinka Heyns se Die Wonderwerker gespeel het, maar het besluit om eerder ’n mediese dokter as ’n voltydse aktrise te word.
Dit was nadat hy sy werk verloor het en “te veel tyd” gehad het om hom oor te gee aan eksistensiële gedagtes dat iets wat voorheen ’n quirky persoonlikheidseienskap was, sy lewe begin oorheers het.
“Rasioneel weet jy dit is nie so nie, maar jy probeer dit aan jouself bewys, want jy dra die intense skuldgevoel en jy weet nie hoekom nie. Dis ’n baie, baie vreesaanjaende plek,” sê Beyers.
Weidemann was die toppresteerder in haar finale jaar se psigiatrieklas en het presies geweet hoe om Beyers in dié tyd by te staan. Hy beskryf haar as ’n “wünderkind” met ’n “groot empatiese kapasiteit”.
Beyers moet nog daagliks keer dat die “treintjie” van sy obsessief-kompulsiewe steuring nie sy gedagtes ontspoor nie. Hy drink nou medisyne vir dié steuring en sê dat dit waarskynlik altyd daar sal wees, maar dat hy nou weet hoe om sy gedagtes te fokus.
Beyers beplan om Skemerson, die fliek waarvan hy die draaiboek geskryf het, in Augustus te begin verfilm. Hy speel die hoofrol daarin en beskryf dit as ’n moderne liefdesverhaal gewortel in die realiteite van geestesgesondheid.